recursal/SuperWikiNEXT-32B huggingface dataset:
**Tehniline füüsika** on teadusharu, milles on ühendatud füüsika, matemaatika ja inseneriteaduse erialad, mõistmaks nende kolme valdkonna omavahelisi seoseid. Fundamentaalfüüsikas kombineeritakse erinevate probleemide lahendamist ja tehnilisi oskusi, seega leidub sel valdkonnal laialdaselt rakendusi.

Tehnilise füüsika valdkonnas on tavaliselt (enamasti) võimalik karjääri teha ehitusvaldkonnas, õppides tehnika-, rakenduskõrgkoolides, teadus- või rakenduslikfüüsikas teadustööd tehes. Interdistsiplinaarsed teadmised on mõeldud pideva innovatsiooniga, mis tehnoloogias esinevad.

Ülevaade
--------

Erinevalt tavapärastest insenerierialadest ei pruugi inseneriteadus/füüsika piirduda konkreetse teadusharu või füüsikaga. Selle asemel on inseneriteadus/füüsika eesmärgiks pakkuda põhjalikumat rakendust füüsikas valitud valdkondadele nagu optika, kvantfüüsika, materjaliteadus, rakendusmehaanika, nanotehnoloogia, mikrotehnoloogia, masinaehitus, elektrotehnika, biofüüsika, kontrolliteooria, aerodünaamika, energia, tahkisefüüsika jne. Selle teadusala eesmärgiks on luua ja optimeerida tehnilisi lahendusi süvendatud mõistmiseks ja integreeritud kohaldamiseks matemaatikas, loodusteadustes, statistikas ja inseneritöö põhimõtetes. Teadusala on mõeldud mitmekülgsele funktsionaalsusele ja aitab omavahel ühendada teoreetilist ja praktilist teadust rõhutades teadus- ja arendustegevust, projekteerimist ja analüüsimist.

Tehnilise füüsika või inseneriteaduse kraadist peetakse lugu paljudes riikides. Tähelepanuväärseks võib pidada, et paljudes keeltes termin "insenerifüüsika" oleks inglise keelest otse tõlgituna "tehniline füüsika". Mõnes riigis kasutatavad terminid "insenerifüüsika" ja "tehniline füüsika" tähendavad teadusala vastavat kraadi, millest esimene tähendab spetsialiseerumist tuumaenergia uurimisele ja viimane tehnilisele füüsikale. Mõnes institutsioonis on tehniline (rakenduslik) kõrgharidus füüsikas peamine teadusharu või spetsialiseerumiseriala inseneriteaduses või rakendusteaduses.

Viited
------

1. ↑   "Major: Engineering sciences". The Princeton Review. 2011. p. 01. Retrieved June 26, 2011.
2. ↑   "Introduction" (online). Princeton University. Retrieved June 26, 2011.
3. ↑  Khare, P. ,; A. Swarup (January 2009 and 2010). Engineering Physics: Fundamentals & Modern Applications (13th ed.). Jones & Bartlett Learning. pp. xiii – Preface. ISBN 978-0-7637-7374-8.
4. ↑  Engineering Physics (online). Google books. Retrieved June 26, 2011.
5. ↑   "2002 Applications for graduate study open in Shanghai Research Institute of Technical Physics (上海技术物理研究所2002年招生)". Chinese Academy of Sciences (中国科学院). 2001-10-07. Archived from the original on 2008-06-07. Retrieved 2008-09-16
6. ↑  Division of Engineering and Applied Science, California Institute of Technology
7. ↑  Engineering Physics, Division of Engineering Science, University of Toronto
8. ↑  Engineering Science and Mechanics program at Virginia Tech
**Craig Douglas Bellamy** (sündinud 13. juulil 1979 Cardiffis) on Walesi jalgpallikoondise endine ründaja.

Klubikarjäär
------------

### Norwich City

Esimese kohtumise Norwich City eest tegi Bellamy 15. märtsil 1997. Järgmisel hooajal kuulus ta juba kindlalt Norwichi rivistusse, mängides 38 kohtumist ja lüües neis 13 väravat. 1998.-99. aasta hooajal pidi ta vigastuse tõttu vahele jätma, ometi osutus see hooaeg veel edukamaks: Bellamy lõi 38 mängus 17 väravat. 1999.-2000. aasta hooaeg jäi tal enamjaolt vahele, sest hooajaeelses mängus sai ta põlvevigastuse ja naasis platsile alles aprillis.

Koondisekarjäär
---------------

Bellamy debüteeris Walesi jalgpallikoondises 25. märtsil 1998 sõprusmängus Jamaica vastu. Esimese värava Walesi kasuks lõi ta 2000. aasta Euroopa meistrivõistluste valikturniiril Taani vastu võõrsil 2:1 lõppenud mängus. Esimest korda lõi ta Walesi kasuks 2 väravat Ungari vastu 2005. aasta veebruaris ning seda kordas ta Slovakkia vastu 2007. aasta septembris.

2006. aasta oktoobris, kui Walesi senine kapten Ryan Giggs sai vigastada, sai Bellamy koondise kapteniks. Esimene kohtumine ebaõnnestus täielikult: kodus kaotati Slovakkiale 1:5. Edaspidi läksid mängud paremini. 2007. aasta juunis teatas Giggs oma loobumisest rahvusvahelisest jalgpallist ja Bellamy sai juba päriselt Walesi meeskonna kapteniks.

Eraelu
------

Craig Bellamy kasvas üles Cardiffis. Ta mängis lapsest saadik jalgpalli oma isa jalgpalliklubis.

Craig Bellamy on abielus Claire Jensoniga alates 2006. aasta juunist. Neil on 3 last: Ellis, Cameron ja Lexie.

6. mail 2008 avas Graig Bellamy kodusõjast räsitud Sierra Leones omanimelise fondi, et aidata rasketes oludes elavaid lapsi. Teadaolevalt on ta tänaseks investeerinud üle 11 miljoni krooni, et avada jalgpalliakadeemia, millega arendada riigi noori jalgpallitalente.
**Heksameeter** on antiikkirjandusest pärinev värsimõõt. See koosneb kuuest värsijalast, millest neli esimest võivad olla nii daktülid ( tähis \_ U U) kui ka spondeused ( tähis \_ \_). Viies värsijalg on pea eranditult daktül, viimane aga kas spondeus või trohheus. ( tähis \_ U).

Heksameetri põhitunnuseks on ka tsesuur ehk värsisisene paus, enamasti kolmanda või neljanda värsijala keskel. Harvemini võib esineda ka kahe tsesuuriga heksameetrit, sel juhul on tsesuurid teise ja neljanda värsijala järel.

Heksameetrit on hilisemas luules väga palju kasutatud ja jäljendatud.

Üks tuntumaid klassikalise heksameetri näiteid pärineb Simonideselt (tõlkija Johannes Semper):

*Rändaja, tõtta ja vii Lakedaimoni rahvale teade.*
Tartu Ülikooli eesti keele lektori (1851-1874) Carl Ferdinand Mickwitzi väitel olnud eesti keeles vaid üksainus heksameeter, mida ta kuulnud Tartu hobuselaadal sõimlevatelt talupoegadelt: 

*Oh sina viimane tont ja kuradi pärade lontrus.*

Viited
------

1. ↑  Virumaa Teataja nr 90, 14. august 1943, lk 4
2. ↑  Postimees, 22. veebruar 2019, lk 29

|  |  |
| --- | --- |
|  | Tsitaadid Vikitsitaatides: **Heksameeter** |
**Suurupi kihistik** (inglise keeles *Suurupi Member*) on ordoviitsiumi ladestu Kunda lademe Pakri kihistusse kuuluv kihistik. Seda hakkas esimesena eristama Karl Orviku aastal 1958. Kihistik on nime saanud Suurupi küla järgi.

Kihistiku stratotüübiks on Suurupi paljand. Paljand asub Suurupi pangal ja seal paljandub ligi 2 meetrit paekivi. Ülemised 1,1 meetrit moodustab Malla kihistiku ooididega lubjakivi, selle all on 20 cm Osmussaare kihistiku suure pruunide götiitsete ooididega lubjakivi, selle all on aga Suurupi kihistiku monoliitne suure liivasisaldusega lubjakivi. Alumised 30 cm moodustavad Tõlinõmme kihistiku savikas lubjakivi ja mergel.

Suurupi kihistik on Pakri kihistu alumine kihistik. Kihistikul lasub Osmussaare kihistik. Kihistik koosneb põhiliselt suure lubjasisaldusega liivakivist.

Viited
------

1. ↑  Suurupi kihistik Eesti geokogude infosüsteemis (vaadatud 22.08.2019)
2. ↑  Stratigraafia terminoloogia
3. ↑  Eesti stratotüüpsed paljandid
4. ↑  Geology and Mineral Resources of Estonia. Kunda stage Tõnu Meidla

Välislingid
-----------

* Suurupi kihistik Eesti geokogude infosüsteemis
**Ohvriaed** oli Lõuna-Eesti hajaasustuses talu (taluderühma) kultusepaik ja ohverdamiskoht.

Ohvripaigaks oli taraga piiratud aiake taluõuel või suurema taluaia nurgas, kus kasvasid lehtpuud, põõsad ja humalad. See koht oli püha ja puutumatu. Ohvriaeda pandi surnud esivanematele, majahaldjale, maajumalale ja vaimudele mõeldud ohvriande, milleks olid toiduained, toidud, vill, lõng jms. Need asetati seal olevale kivile, kivihunnikule, lauale, murumättale või mujale. Üldiselt ei tohtinud sinna keegi siseneda peale taluperemehe, et mitte pühapaika rüvetada.

Kõige kauem püsisid ohvriaiad Mulgimaal, neid maha jätma ja hävitama hakati 19. sajandi keskpaigas.

Vaata ka
--------

* ahervars
* hiis
* ohvriallikas
* ohvrikivi

Viited
------

1. 1 2  Eesti etnograafia sõnaraamat. Koostanud Arvi Ränk, toimetanud Õie Ränk. Tallinn 1995. lk 131
2. 1 2  Eesti rahvakultuuri leksikon (3. trükk). 2007. Koostanud ja toimetanud Ants Viires. Eesti Entsüklopeediakirjastus. Lk 191

Välislingid
-----------

* Esivanemate ohverdamised - Vikitekstid
* Looduslikud pühapaigad Eesti maastikus
**Hektaritagavara** on kasvavate puude tüvemahtude summa hektari kohta. Tagavara määratakse puistuelementide hektaritagavarade summana. Puistuelemendi hektaritagavara arvutatakse puistuelemendi kõrguse ning rinnaspindala (või täiuse) või puude arvu alusel.

Hektaritagavara arvestuse ühikuks on m³/ha. Kasutatakse ka metsanduses juurdunud ühikut tihumeeter/ha. 

Määratakse ka tagavara juurdekasvu hektari kohta aastas.

Statistilise metsainventeerimise (SMI) andmed hektaritagavara kohta on suuremad kui tavametsakorralduse (metsaregistri) järgi. 2008. aasta SMI järgi on Eesti metsamaa keskmine hektaritagavara 201 m³/ha. 

Üldine keskmine hektaritagavara on suurem kaitsealustes metsades ja väiksem majandatavates metsades, kus noorte ja uuenevate metsade osakaal on suurem. Samas on tagavara juurdekasv suurem just majandatavates metsades.

Viited
------

1. ↑  Eesti metsavarud (vaadatud 23. oktoobril 2014)

Välislingid
-----------

* Puistute keskmine hektaritagavara 2009 (kaart) Keskkonnainfo.ee
* Statistiline Aastaraamat Mets 2010 Puistute keskmise hektaritagavara muutumine 1958–2010. Puistute keskmine hektaritagavara maakonniti valitseva puuliigi järgi. Lk 23-24
*Cirrus uncinus*
**Suusakujulised kiudpilved** (nn *kassiküünepilved* ehk *kassiküüned*) ehk *Cirrus uncinus* (*Ci uncinus* ehk *Ci unc*) on kiudpilvede vorm. Need on üleskäändunud otstega konksukujulised pilved, mis koosnevad pikkadest niitjatest kiududest, mille otsad koolduvad ülespoole. Nende otstes moodustuvad mõnikord tihedamad pilvetombud.

Suusakujulised pilved eelnevad tavaliselt kiudkihtpilvedele.

Suusakujuliste pilvede teke ennustab järgmistel päevadel vihmasadu, sest nende ilmumine taevas on seotud sooja frondi saabumisega, mis jõuab kohale 36–48 tunni pärast. Kui kassiküüned on taevas vaatleja kohal, siis see tähendab, et soe õhk on maapinnast 700–1000 km kõrgusel.

Neid pilvi on nimetatud ka "Inglismaa meremeesteks" ja "märasabaks" (*mare's tail*).

Viited
------

1. 1 2 3 4  Milvi Jürissaar. Kiudpilved, Eesti Loodus, 1999, nr 4
2. ↑  Milvi Jürissaar. Kiudkihtpilved ja halo, Eesti Loodus, 1999, nr 8
3. ↑  Pilvede kool EMHI lehel

| * v
* r
Pilvede liigid |
| --- |
| Keskatmosfääripilved | 
Polaarsed stratosfääripilved **·**  Helkivad ööpilved |
| Ülemised pilved | 
Kiudpilved **·**  Kiudrünkpilved **·**  Kiudkihtpilved |
| Keskmised pilved | 
Kõrgrünkpilved **·**  Kõrgkihtpilved **·**  Kihtsajupilved |
| Alumised pilved | 
Kihtpilved **·**  Kihtrünkpilved |
| Konvektsioonipilved | 
Rünkpilved **·**  Rünksajupilved **·**  Kihtrünkpilved |
**Tehnoloogiline optimism** on uskumus, et inimkond suudab jätkata elu maakeral praeguse tarbimise ja rahvaarvu juures, vähendades kiiresti arenevate tehniliste lahenduste kasutuselevõtuga tunduvalt oma keskkonnamõju ja kompenseerides loodusvarade vähenemist. 

Tehnoloogilised optimistid õigustavad praegusel ajahetkel looduse intensiivset tarbimist sageli mõtteviisiga, et kui võimalikult intensiivse majandamisega saavutada kiiresti vastav tehnoloogiline tase, siis võiks hiljem lasta loodusel taastuda või korvata tekitatud kahju kunstlikult.

Kriitikute arvates, on vajaliku tehnoloogilise taseme saavutamine tegelikult võimatu või viiakse loodus enne eesmärgi saavutamist pöördumatult tasakaalust välja[*viide?*].

Vaata ka
--------

* Ökoloogiline tasakaal
* Ökooptimism
* Ökopessimism

Viited
------

1. ↑  Säästva arengu sõnaseletusi. Säästva Eesti Instituut, SEI Tallinn.  (vaadatud 10.07.2011)

Kirjandus
---------

* Säästva arengu sõnaseletusi. Säästva Eesti Instituut, SEI Tallinn.  (vaadatud 10.07.2011)
Suurupi alumine tuletorn (2007)
Droonivideo Suurupi alumisest tuletornist 2021. aasta juunis
**Suurupi sihi alumine tuletorn** on tuletorn Harju maakonnas Harku vallas Suurupi külas.

Tuletorni geograafilised koordinaadid on 59° 28′ 18″ N, 24° 25′ 0″ E.

Valge neljatahulise püramiidja puutorni kõrgus jalamist on 15 meetrit ja tule kõrgus merepinnast on 18 meetrit.

Tuletorn moodustab sihi Suurupi ülemise tuletorniga. Märkide vahekaugus on 2245 meetrit ja sihi asimuut on 246,5°.

Tuletorn ehitati 1885. aastal ja on praegu Eesti ainuke töötav puittuletorn.

Ajalugu
-------

Kuna tuletorn on puidust, on võimalik, et ta oli algselt plaanitud vaid ajutiseks kasutamiseks.

Algne neljatahuline tüvipüramiidi kujuline puutorn valmis 1859. aastal sihttule teise navigatsioonimärgina.

1885. aastal tehti tuletornile põhjalik remont ja lisati uus pealisehitis, mille tulemusena kasvas tuletorni kõrgus 3,5 meetrit.

Tuletorn rekonstrueeriti põhjalikult 1998. aastal.

1997. aastast on tuletorn kultuurimälestisena riikliku kaitse all. Samuti on kaitse all tuletorni elamu, kütusehoidla ja tehniline hoone.

* Tuletorni kütusehoidlaTuletorni kütusehoidla
* 
* 
* 

Suurupi alumine tuletorn

Viited
------

1. ↑  Suurupi alumise tuletorni elamu kultuurimälestiste riiklikus registris
2. ↑  Suurupi alumise tuletorni kütusehoidla kultuurimälestiste riiklikus registris
3. ↑  Suurupi alumise tuletorni tehniline hoone kultuurimälestiste riiklikus registris

Välislingid
-----------

|  |  |
| --- | --- |
|  | Pildid, videod ja helifailid Commonsis: **Suurupi alumine tuletorn** |

* Suurupi alumine tuletorn navigatsioonimärkide andmekogus
* Suurupi alumine tuletorn kultuurimälestiste riiklikus registris
"Kaktus" suunab siia. Rahvatantsurühma kohta vaata artiklit Kaktus (tantsurühm).

**Kaktuselised** (*Cactaceae*) on nelgilaadsete seltsi kuuluv taimede sugukond. Peaaegu kõik kaktused on lihaktaimed.

Sõna "kaktus" tuleneb vanakreekakeelsest sõnast κάκτος (*kaktos*), mis tähendas astlalist taime.

Kaktuse kodumaa on Ameerika, ta on levinud Patagoonia lõunaosast Kanadani, välja arvatud niitjas helmekaktus (*Rhipsalis baccifera*), mis kasvab ka Aafrikas ja Sri Lankal.

Enamik kaktusi kasvab kuivades piirkondades. Paljud kasvavad ülipõuastes tingimustes, sealhulgas Atacama kõrbes, mis on üks maailma kuivemaid piirkondi. Kaktused on kohanenud pikaks ajaks vett säilitama. Paljudel liikidel puuduvad lehed, selle asemel on neil astlad, mis on kõrgelt modifitseeritud lehed.

Klassifikatsioon
----------------

Kaktused on jagatud umbes 100–130 perekonnaks ja 1500–1800 liigiks, mis on paigutatud neljateistkümnesse triibusse ja nelja alamperekonda.

|  |  |
| --- | --- |
|  | Tsitaadid Vikitsitaatides: **Kaktus** |
Kehtestamisoskus suhtlusoskuste skeemil (ESTÜ, 2007)
**Käiguvahetuseks suhtlemisel** nimetatakse kehtestava käitumise tehnikat, mille käigus kasutatakse nii aktiivset kuulamist kui selget eneseväljendamist.

Oma mina-sõnumi korduvat esitamist ja vastureaktsiooni aktiivset kuulamist võib võrrelda käiguvahetusega, kui autojuht püüab lumevaalust läbi sõita 1. või 2. käiguga. Kui auto ikkagi lumme kinni jääb, lülitab autojuht sisse tagurduse, mille analoogiks suhtlemises on teise osapoole vastuargumentide ümbersõnastamine. Isegi kui tema vastuargumendid on väga emotsionaalsed, näitab nende ümbersõnastamine rääkijale, et kuulaja on teda mõistnud, ja see võimaldab tunnetel järk-järgult jahtuda.

Ka siis, kui mina-sõnumi ütleja hoiak on heatahtlik ja ta käitub väljapeetult kehtestavalt, võib käitumise muutmise soov teises osapooles esile kutsuda ebamugavust ja isegi teatud määral vaenulikkust. 

Et emotsionaalset temperatuuri enam mitte tõsta, on tark tema vastuväited ära kuulata ja ümber sõnastada (vt lähemalt aktiivne kuulamine, sisu ümbersõnastamine), kuid seejärel oma sõnumit kindlameelselt korrata.

Seda suhtlustehnikat nimetataksegi käiguvahetuseks. 

Käiguvahetus suhtlemisel (kehtestava käitumise puhul)
Lisatud joonis kirjeldab emotsionaalse temperatuuri muutmist käiguvahetuse tehnikat kasutades.

Ümbersõnastajal on oluline meeles pidada, et ta ei laskuks teise poole argumentidega vaidlusse, vaid taluks ära nii vaenulikkuse kui ehk isegi pisarad või ignoreerimise, kuid ikkagi sõnastaks iga vastuväite lühidalt ümber ning ootaks, kas teine tunnistab tema ümbersõnastuse piisavalt täpseks. Kui ei, tuleb ümbersõnastust veelgi täpsustada, ja kui teine pool sellega nõusse jääb, uuesti korrata oma algset mina-sõnumit. Vahel tuleb mina-sõnumit väikeste variatsioonidega korrata 7-8 korda, enne kui emotsionaalne pinge väheneb ja pooled saavad asuda lahenduse üle läbi rääkima.

### Soovitus

Kui soovid muuta midagi teise inimese käitumises, aita tal vastupanust üle saada. Selleks kuula tema vastuväited ära ja anna ümbersõnastuste abil talle tagasisidet selle kohta, kuidas oled temast aru saanud. Seejärel korda oma soovi ja jätka neid kaht tegevust, kuni olete valmis probleemi lahendamises kokku leppima.

Vaata ka
--------

* Aktiivne kuulamine
* Ümbersõnastamine
* Selge eneseväljendamine
* Kolmeosaline mina-sõnum
* Kehtestav käitumine

Viited
------

1. ↑  Alberti, R. Emmons, M. (2008). *Your Perfect Right: Assertiveness and Equality in Your Life and Relationships*.`{{raamatuviide}}`: CS1 hooldus: mitu nime: autorite loend (link)
2. ↑  Gordon, T. (2008). *Parent Effectiveness Training: The Proven Program for Raising Responsible Children*.
**Amen** (kodanikunimega **Jussi Sydänmaa**; sündinud 26. juunil 1972 Espoos) on soome muusik, ansambli Lordi kitarrist.

Amen on ka salvestanud kitarrisoolosid, mida kasutas Ari Pulkkinen arvutimängu "Shadowgrounds" *soundtrack* '​i loomisel.

Elulugu
-------

Jussi Sydänmaa sündis Espoos, kuid veetis lapsepõlve- ja noorusaastad Mäntsäläs. Juba enne kooliminekut hakkas ta huvituma kitarrimängust. Muusikaõpinguid alustas ta viieaastaselt, kui sai oma esimese akustilise kitarri. Talle meeldis õppida pilli ja oma lemmiklugude mängimist, kuid oli liiga häbelik, et osaleda kitarrieksamil. See kohutas poissi sedavõrd, et ta otsustas kitarrimängu lõpetada. Sydänmaa võttis kitarri uuesti kätte 10 aastat hiljem, mil hakkas huvituma *hard rock* '​i muusikast. 

1983. aastal puutus Sydänmaa esmakordselt kokku ansambliga Kiss. Temast sai bändi kirglik austaja ja seetõttu langes ta ka koolikiusamise ohvriks.
Noorukina mängis Sydänmaa mitmes bändis. Tähelepanuväärsem neist oli Rag Flag, mis ei saavutanud edu.
25-aastaselt leidis Sydänmaa, et kõik rokiprojektid, milles ta osales, viisid läbikukkumiseni. Siis õppis ta ajakirjandust ja raadiotööd, hiljem reklaami ja meediat. 2003. aastal sai ta meediatehnoloogiainseneri diplomi. Siiski ei asunud ta tööle õpitud valdkonnas, kuna ansambel Lordi, millega ta oli 1990. aastatel liitunud, tegi 2002. aastal läbimurde. Tänu Lordi edule loobus ta IT-inseneri ametist ja keskendus karjäärile muusikuna.

Tema tegelaskuju ansamblis Lordi on Egiptuse vaarao Amen-Ra elluärganud muumia.

Pärast Eurovisiooni võitu avati 26. juunil 2006 Mäntsäläs Ameni ausammas. Sammas on valmistatud kohalikust migmatiidist, see on 3 meetrit kõrge ja kaalub üle 400 kg. Ausammas asub Ameni endise kooli Ehnroosi kooli (Nordenskiöldintie 2, koolis käis ta aastatel 1985–1991) ja Myllymäe kooli (Vanha Porvoontie 21) vahelisel alal.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Amen** |

* Lordi Army
* Ameni Twitter
Kaksikvedur 2M62 (sektsioonide läbipääsukoridor)
**Kaksikvedur** on kaubarongi veduri tüüp, mis koosneb kahest omavahel ühendatud veduri sektsioonist.

Kirjeldus
---------

Mõlema sektsiooni vastastikustes pooltes on läbipääsukoridorid ja otsaseintes paiknevad läbipääsuuksed. 
Kokkuhaagitud sektsioonide tööd kontrollitakse distantsjuhtimise abil ühest kabiinist.

On olemas ka kolmikvedureid, mille kahele sektsioonile on lisatud keskmine, ilma kabiinita mootori sektsioon.

Kaksikvedurid on mõeldud eeskätt raskete täispikkade kaubarongikoosseisude vedamiseks, kuid aegade jooksul on neid toodetud ka reisirongikoosseisude, näiteks 2TEP60, teenindamiseks.

Tänapäevased kaubavedurid on tihti ehitatud nii, et neid saab vajadusel kokku haakida mitu ja juhtida kaugelt. Seega tänapäeval enamasti puudub vajadus spetsiaalsete kaksikvedurite ehitamiseks ja rongi koostamisel kasutatakse nii palju vedureid kui parasjagu vaja läheb.

Kaksikvedurid Eestis
--------------------

Eestis kasutatakse kaksikveduritest praegu ainult diiselvedurit 2TE116, kuid varem on Eestis sõitnud ka 2M62 seeria mootorvedurid.
**Eka Beselia** (sündinud 6. novembril 1971) on Gruusia jurist ja poliitik.

Ta on advokaadina kaitsnud eksiili siirdunud endist kaitseministrit Irakli Okruašvilit ja spionaažis süüdistatud fotograaf Giorgi Abdaladzet ning nõustanud poliitikasse tulla soovinud miljardäri Bidzina Ivanišvilit.

Beselia oli Irakli Okruašvili opositsioonilise partei Liikumine Ühtse Gruusia Eest peasekretär. 2008. aastal valiti ta Gruusia parlamenti, kuid ta loobus mandaadist protestiks väidetava valimistulemuste võltsimise vastu. 2010. aastal lahkus ta parteist, põhjendades seda vaadete lahkuminekuga Okruašviliga poliitvangide kohtlemise ja õiglase kohtupidamise küsimustes, teatades et tema arvates on inimõiguste kaitsmine kujunenud poliitilises kliimas esmane prioriteet.

Beselia on ühenduse Solidaarsus Illegaalsete Vangidega (teistel andmetel Solidaarsus Poliitvangidega või Solidaarsus Meelsusvangidega) juht ja tuntud vangide õiguste eest võitleja.

2008. aastal anti Beselia 15-aastane poeg Rati Milorava kohtu alla süüdistatuna poevalvuri solvamises ja grupiviisilises huligaansuses.

2009. aastal anti Beselia vend ja poeg kohtu alla süüdistatuna isiku solvamises ja füüsilises ründamises ning vastuhakkamises politseile. Beselia, kes kohtus oma poega kaitsjana esindas, avaldas arvamust, et süüdistuste tegelikuks ajendiks oli tema poliitiline tegevus.

Viited
------

1. ↑  "Arhiivikoopia". Originaali arhiivikoopia seisuga 5. märts 2016. Vaadatud 19. juulil 2011.`{{netiviide}}`: CS1 hooldus: arhiivikoopia kasutusel pealkirjana (link)
2. 1 2
3. 1 2
4. ↑
5. ↑
6. ↑
7. ↑
**Bhutani kuningas** ehk **Bhutani maharadža** on Bhutani monarh alates 1907. aastast. 

Aastal 1907 haaras võimu Trongsa ringkonna valitseja Ugyen Wangchuck ja kuulutas 17. detsembril end Bhutani kuningaks, rajades päritava monarhia. Suurbritannia tunnustas tema võimu.

17. detsembrit tähistatakse rahvuspäevana. 

Kuninga tiitel on aastast 1963 ***Druk Gyalpo*** (dzongha keeles 'Kõuedraakonikuningas', (Tema Majesteet, kuni 1971 Tema Kõrgus). 

Algselt kehtis kuninga poolt valitsetavas Bhutanis absoluutne monarhia. Esimene samm konstitutsioonilise monarhia poole oli Rahvuskogu asutamine 1953. Aastal 1968 andis kuningas välja dekreedi, millega Rahvuskogust sai kuninga suveräänne institutsioon. Aastast 1969 kadus kuningal vetoõigus Rahvuskogu otsuste üle. Rahvuskogu sai ühtlasi õiguse kuningat umbusaldushääletusega võimult kõrvaldada. Sel juhul läheb võim üle troonipärijale. Kuninga nõudmisel seati sisse iga kolme aasta toimuv usaldushääletus. Niiviisi loodi "demokraatlik monarhia". 

Aastal 1998 läbi viidud poliitiliste reformideni oli kuningal absoluutne võim. Ta oli ühtlasi valitsusjuht. Nüüd on valitsusjuhiks peaminister.

Kuningate loend
---------------

Bhutanil on olnud neli kuningat:

* 1907–1926 Ugyen Wangchuck
* 1926–1952 Jigme Wangchuck
* 1952–1972 Jigme Dorji Wangchuck
* 1972–2006 Jigme Singye Wangchuck
* Alates 2006. aastast Jigme Khesar Namgyal Wangchuck

Eellugu
-------

Bhutani monarhia juured ulatuvad 17. sajandisse, kui laama Shabdrung Ngawang Namgyal haaras nii usulise kui ka ilmaliku võimu. Tema võim ei olnud päritav, järglane oli reinkarneerunu.

Vaata ka
--------

* Kuningas
* Maharadža
* Bhutani valitsejate loend
Carl Gotthard Hammerbeck  
Jakob Livenströmi fotoateljee
Carl Gotthard Hammerbecki haud Reopalu kalmistul
**Carl Gotthard Hammerbeck** (3. august / 15. august 1800 Paide – 25. veebruar / 9. märts 1870 Viljandi) oli Eestimaa vaimulik.

Tema isa oli lukksepp Christian Hammerbeck.

Carl Gotthard Hammerbeck õppis Paide kreiskoolis kuni 1815. aastani. Aastatel 1815–1820 õppis ta Tallinna kubermangugümnaasiumis. Tartu Ülikooli usuteaduskonnas õppis ta aastatel 1820–1823. Korporatsioon Estonia asutajaliige.

Töötas pärast ülikooli lõpetamist koduõpetajana. 15. novembril / 27. novembril 1825 ordineeriti ta õpetajaks.

Ta oli aastatel 1825–1866 (kutsuti 13. jaanuaril / 25. jaanuaril 1825) Paide Püha Risti koguduse ja Anna koguduse õpetaja. Juulis 1866 jäi halvatuse tõttu emerituuri.

Carl Gotthard Hammerbeck asutas 1835. aastal Paides kaks raamatukassat: ühe kaudu levitati Uut Testamenti, teise kaudu muud vaimulikku kirjandust. Pärast Paide kiriku põlemist 10. mail / 22. mail 1845 moodustas ta kiriku taastamiseks komisjoni, kuhu kuulus ka arst dr. med. Carl Hermann Hesse. Kirik ehitati üles ja 10. oktoobril / 22. oktoobril 1848 õnnistas ta kiriku sisse. Ta kirjutas ajakirjas Inland (1847, nr 4 ja 1848, nr 42).

Range ja õiglase inimesena tuntud Carl Gotthard Hammerbeck juhatas aastaid Paides hariduskolleegiumi ja hoolitses vaeste abistamise eest. 1835. aastal avati pastor Carl Gotthard Hammerbecki toetusel vaeslastekodu hoones Paide linna esimene eestikeelne kool, kus õppis 11 poissi ja 28 tüdrukut. Koolis õpetati usuõpetust, lugemist, kirjutamist, arvutamist, laulmist ja käsitööd.

2018. aastal pandi pärast riigigümnaasiumi avamist Paides ja endise Paide Gümnaasiumi reorganiseerimise tulemusel loodud põhikoolile Hammerbecki nimi – Paide Hammerbecki Põhikool.

Viited
------

1. 1 2  Liivi Aarma Põhja-Eesti vaimulike lühielulood 1525–1885 Tallinn 2007
2. ↑  Carl Cotthard Hammerbeck. Paide Hammerbecki Põhikooli veebisait.
**Leofred Eivin Bauditz-Bruun** (2. märts 1893 – 9. märts 1919 Tallinn) oli Taani sõjaväelane (leitnant).

Ta sai gümnaasiumihariduse ja õppis edasi metsandust.

Aastail 1912–1913 osales ta Bulgaaria poolel vabatahtlikuna Esimeses Balkani sõjas. Aastail 1916–1919 teenis ta Taani sõjaväes ning lasi end 1919. aastal arvata reservi, et ta saaks vabatahtlikuna minna sõtta, millest Taani ametlikult ei võtnud osa.

Tuli 1919. aastal Eestisse. Ta ei jõudnud oodata ära Taani üksuse formeerimist ning liitus 28. veebruaril Rootsi vabatahtlikega, oli seal Carl Mothanderi adjutant. Ta saadeti märtsi algul Narva rindele, kus ta juba esimeses lahingus 4. märtsil 1919 sai raskelt haavata.

Ta suri 9. märtsil 1919 saadud haavadesse Tallinnas. 13. märtsil viidi tema kirst jäälõhkuja "Väinamöise" pardale, matusetalitus toimus 31. märtsil Kopenhaageni lähedal Gentofte kirikus. Kirst oli kaetud Taani ja Eesti lipuga.

Tunnustus
---------

* 1913 Bulgaaria sõjamälestusmedal
* Rootsi vabatahtlike mälestusmedal (postuumselt)

Isiklikku
---------

Tema isa oli suurkaupmees ja numismaatik Lars Emil Bruun.

Kirjandus
---------

* Vello Helk. "Esimene Eesti Vabadussõjas langenud taanlane". Eesti Päevaleht nr 3, 18. jaanuar 2007. Lk 4
**Anu Treikelder** (kuni 1985 **Anu Laidsalu**, sündinud 22. oktoobril 1961 Tallinnas) on eesti keeleteadlane.

Haridus
-------

Ta lõpetas aastal 1985 Tartu Riikliku Ülikooli filoloogiateaduskonna prantsuse filoloogina. Treikelder on magister ajaloolise keeleteaduse alal (1997, Pariisi VII Ülikool) väitekirjaga "L’emploi du passé composé dans Le voyage de saint Brendan de Benedeit (12e s.)". Tal on doktorikraad prantsuse keele ja kirjanduse alal (2006, Tartu Ülikool) väitekirjaga "Le passé composé de l’ancien français: sémantique et contexte. Une étude sur corpus en contraste avec le passé composé en français moderne".

Töökohad
--------

Treikelder oli 1980–1991 Tartu ülikooli vanemõpetaja, 1991– lektor.

Ajakirja Synergies Pays riverains de la Baltique toimetuskolleegiumi liige.

Uurimisvaldkonnad
-----------------

Treikelderi uurimisvaldkonnad on ajalooline keeleteadus, kontrastiivlingvistika, semantika. Tõlkinud prantsuse, vanaprantsuse ja ladina keelest.

Tunnustus
---------

* 2011 Tartu Ülikooli medal

* 2013 Tartu Ülikooli aumärk

Teoseid
-------

* Quelques observations sur l’emploi de l’adverbial ad + complément de durée + que en ancien français. // Acta Univ. Stockholmiensis, Romanica Stockholmiensia 19 (2000);
* Passé composé français et täisminevik estonien (kaasautorid M. Tamm, E. Toulouze). // Contrastes et dialogues. // Studia Romanica Tartuensia I. Tartu, 2001;
* Encapsulation d’événements dans le Conte du Graal de Chrétien de Troyes. // Romansk Forum 16 (2002) 2;
* Prantsuse keele grammatika. Tallinn, 2003, ²2006;
* Quelques réflexions sur l’étude du passé composé en français médiéval. // Synergies Pays Riverains de la Baltique 2 (2004);
* Féminisation des noms de métiers dans Le Monde, Libération et Le Figaro (kaasautorid M. Käsper, S. Sarv). // Sêméion, 6 (2008).

U 20 teadustrükist.

Viited
------

1. ↑  "Tartu Ülikooli medali kavalerid". *Tartu Ülikool*. Vaadatud 5.12.2022.
2. ↑  "Tartu Ülikooli aumärgi kavalerid". *Tartu Ülikool*. Vaadatud 8.12.2022.

Välislingid
-----------

* Anu Treikelder Eesti Teadusinfosüsteemis
* *Eesti teaduse biograafiline leksikon.* 4. köide: *Sar-Y. Lisa* TTEÜ, avaldatud elektrooniliselt 2013, lk. 829

 *Käesolevas artiklis on kasutatud "Eesti teaduse biograafilise leksikoni" materjale.*
Võilillel on lehekodarik.
**Lehekodarik** ehk **kodarik** on varre alusel ligistikku asetsevate lehtede kogumik.

Lehekodarik esineb väga paljudes taimerphmades. Eriti levinud on see korvõieliste (võilill), ristõieliste (kapsas) ja 
bromeelialiste sugukonnas. Lehekodarikuks nimetatakse väliselt sarnaseid moodustisi ka sammaltaimedel ja vetikatel.

Kodarikud moodustuvad sageli püsikutel, mille ülemine osa närbub kas pärast õisemist või sügisel.

Kodarik võib tekkida siis, kui taime vars ei arene välja ja jätab lehed tihedalt kokku. Selline kodarik on näiteks võilillel, salatil ja mõnel sukulendil. Lehevarred võivad kodarikus samuti nõrgalt arenenud olla. Kapsalaadsetel võib juhtuda, et ainult alumised lehed moodustavad kodariku, aga ülemiste lehtede vahel areneb vars välja.

Sammaltaimedel ja vetikatel tekib lehekodarik talluse korduva harunemise tulemusel.

Kodarik kaitseb ülejäänud taime, eriti peajuurt. Kodarikku moodustavad lehed murduvad tüüpiliselt kergesti, aga kuna neid on palju, jääb neid taime kaitsmiseks piisavalt järele isegi pärast mitme lehe murdumist. Seevastu peajuurt on raske välja tõmmata.

See, kas taimel areneb vars välja või jääb arenemata ja tekib kodarik, võib muutuda isegi ühe liigi piires. Kodarik on levinum alpivööndis, kus see jääb talvel lume alla ja võimaldab taimel talv üle elada. Lauskmaal on seevastu eelis taimedel, mille vars välja areneb, sest need taimed küündivad kõrgemale ja saavad rohkem valgust.
Hõlmikpuu dihhotoomselt roodunud lehed
**Leherood** ehk **rood** on lehelabas kulgevad juht- ja tugikoe kimbud.

Leheroodude alusel saab lehti jagada üheroolisteks ja mitmeroolisteks. Enamik taimi omab lehtede mitmeroolisust, üheroolised lehed on näiteks sammaltaimedel. 

Klassikalisel lehel saab eristada kesk- ehk pearoodu (nimetatakse ka I järgu rooks), neist jagunenud külgroodusid (ka II järgu rood) ja viimastest omakord jagunenud rood (III jne järgu rood). 

Lehtede kasvamisel toimub lehe roodumine enamasti korrapäraselt. Kõige ürgsemaks roodumistüübiks loetakse **dihhotoomset roodumist**, mille puhul taimerood hargnevad kaheks ja need omakorda kaheks jne, kusjuures need hargnenud rood omavahel enam ei ühine. Säärase leheroodumise tüüpiliseks näiteks on hõlmikpuu (*Ginkgo biloba*). 

Enamiku teiste taimede lehtede puhul on tegemist kas **sulgroodumise** või **sõrmroodumisega**, üheiduleheliste taimedel esineb ka **rööp-** ja **kaarroodumist**. Eriti korrapäraste sulg- ja sõrmroodsete lehtede roodude võrgustike korral saab eristada ka **võrkroodseid** lehti.
**Ejup Ganić** (sündinud 3. märtsil 1946) on Bosnia ja Hertsegoviina poliitik ja tehnikateadlane.

Ejup Ganić õppis tehnikateadusi Belgradi ülikoolis ning kaitses tehnikateaduste doktori kraadi Massachusettsi Tehnoloogiainstituudis. Ta on töötanud uurija ja õppejõuna muu hulgas Belgradi, New Yorgi, Chicago ja Illinoisi ülikoolis, Massachusettsi Tehnoloogiainstituudis ja Moskva Riiklikus Ülikoolis ning avaldanud üle saja teadusliku ja erialase publikatsiooni. Ta on Sarajevo tehnikaülikooli asutaja, president ja professor.

Bosnia sõja ajal aastatel 1992–1995 oli ta Bosnia ja Hertsegoviina presidentuuri liige. Aastatel 1997–1999 ja 2000–2001 oli ta Bosnia ja Hertsegoviina Föderatsiooni president.

Ejup Ganić vahistati 1. märtsil 2010 Londoni Heathrow' lennujaamas, sest Serbia ametivõimud olid ta kuulutanud rahvusvaheliselt tagaotsitavaks, süüdistades teda 1992. aastal sooritatud sõjakuritegudes. Juhtumi, milles Ganićit süüdistatakse, vaatas juba aastal 2003 läbi Endise Jugoslaavia Rahvusvaheline Kriminaaltribunal ega leidnud, et tegu oleks sõjakuriteoga.
**Dragonlord** on Põhja-Ameerika *black metali* ansambel, mis loodi 2001. aastal San Franciscos. Bändi asutasid kolm tuntud *heavy metal* muusikut. Nendeks olid Eric Peterson ja Steve DiGiorgio ansamblist Testament ja Steve Smyth bändist Nevermore. 

Dragonlord on andnud välja kaks albumit: "Rapture" (2001) ja "Black Wings Of Destiny" (2005). Mõlemad albumi muusika on klassifitseeritud kui sümfooniline black metal, kuid see sisaldab ka väga palju *thrash metal*i mõjusid.

Bändi laulusõnad räägivad põhiliselt hauatagusest maailmast, pimedusest ja sõjast.

Liikmed
-------

### Praegused liikmed

* Eric Peterson – vokaal, kitarr
* Claude Creamer – kitarr
* Gian Pyres – kitarr
* Lyle Livingston – klahvpillid
* Steve Schmidt – basskitarr
* Jon Allen – trummid

### Endised liikmed

* Steve DiGiorgio – basskitarr (2000–2001)
* Steve Smyth – kitarr (2000–2005)
* Derrick Ramirez – basskitarr (2001–2006)

Diskograafia
------------

* "Rapture" (2001)
* "Black Wings of Destiny" (2005)
* "Dominion" (2018)

Välislingid
-----------

* Dragonlordi ametlik koduleht
See artikkel See artikkel räägib ikonoklasmist üldtähenduses.  Bütsantsi ajaloo kohta vaata artiklit Ikonoklasm Bütsantsis.  Reformatsiooniaja kohta vaata artiklit Pildirüüste.  

---

Purustatud altariretaabel Utrechti toomkirikus on jäetud muutumatul kujul paika mälestuseks kalvinistide pildirüüstest 16. sajandil
**Ikonoklasm** (kreeka keele sõnadest *eikōn* 'kuju', 'pilt' ja *klasma* 'purustamine') üldtähenduses on uskumus, et visuaalse (eelkõige staatilise - pildid, skulptuurid, ehitised jm) kunsti ühiskondlik, poliitiline, religioosne, filosoofiline vm taunimine ja taunitavate taieste eesmärgipärane hävitamine eelnimetatud ajenditel on ühiskondlikus kontekstis kuidagi oluline või kõnekas. Sõna kasutatakse ka piltlikus tähenduses pühaks peetavate tõekspidamiste ründamise kohta.

Eesti keeles on sõna peamiselt kasutatud Bütsantsi ajaloo kontekstis kahe perioodi kohta, mil riigis keelati ikoonide austamine, aga mõnikord ka reformatsiooniaegsete pildirüüstete kohta. Ikonoklasmi ilmingud on ka kirikute purustamine  Prantsuse revolutsiooni ajal, keisri ja temaga seotud isikute piltide ja kujude hävitamine Nõukogude Venemaal pärast Oktoobrirevolutsiooni, ajalooliste pühakodade ja kujude hävitamine Daeshi vallutatud aladel jm.

Viited
------

1. ↑
|  |
| --- |
|  |
| Medalikohad |
| U-17 maailmameistrivõistlused |
| **Pronks** | 2009 |  |
| Euroopa U-19 meistrivõistlused |
| **Hõbe** | 2010 | jalgpall |
| Euroopa U-21 meistrivõistlused |
| **Kuld** | 2011 | jalgpall |
| **Kuld** | 2013 | jalgpall |

**Iker Muniain Goñi** (sündinud 19. detsembril 1992 Pamplonas) on Hispaania jalgpallur, kes mängib Hispaania kõrgliiga klubis Athletic Bilbao põhiliselt vasaku äärepoolkaitsjana. Ta on klubi meeskonna kapten.

Ta liitus Athletic Bilbao noorteakadeemiaga 2005. aastal. Klubi põhimeeskonnas debüteeris ta 30. juulil 2009 UEFA Euroopa Liiga eelringi mängus BSC Young Boysi vastu, saades 16 aasta 7 kuu ja 11 päeva vanuselt Bilbao noorimaks debütandiks 94 aasta jooksul. Nädal aega hiljem lõi ta korduskohtumises Young Boysi vastu värava. Sama aasta 30. augustil sai ta Bilbao noorimaks debütandiks Hispaania kõrgliigas. Hispaania kõrgliigas lõi Muniain esimese värava 4. oktoobril 2009 mängus Valladolidi Reali vastu, saades noorimaks väravalööjaks Hispaania kõrgliigas. Hooajal 2010–11 valiti ta Hispaania kõrgliiga hooaja parimaks noormängijaks.

2019. aastal sai Muniain Athletic Bilbao kapteniks.

2009. aastal saavutas Muniain Hispaania kuni 17-aastaste koondisega noorte maailmameistrivõistlustel kolmanda koha. Aastatel 2011 ja 2013 tuli ta Hispaania kuni 21-aastaste koondisega Euroopa omavanuste meistriks. 2012. aasta suveolümpiamängude jalgpalliturniiril kuulus ta Hispaania olümpiameeskonda.

Saavutused
----------

Athletic Bilbao
* Supercopa de España: 2020–21
* Copa del Rey: Teised kohad 2011–12, 2014–15
* UEFA Euroopa Liiga: Teine koht 2011–12

Välislingid
-----------

 Iker Muniain – pildid, videod ja helifailid Wikimedia Commonsis
**Kayseri provints** on 1. järgu haldusüksus (provints) Kesk-Türgis. Provintsi keskus on Kayseri.

Haldusjaotus
------------

|  |  |
| --- | --- |
| * Akkışla ringkond
* Bünyani ringkond
* Develi ringkond
* Felahiye ringkond
* Hacılari ringkond
* İncesu ringkond
* Kocasinani ringkond
* Melikgazi ringkond
* Özvatani ringkond
* Pınarbaşı ringkond
* Sarıoğlani ringkond
* Sarızi ringkond
* Talasi ringkond
* Tomarza ringkond
* Yahyalı ringkond
* Yeşilhisari ringkond
 |  |

Viited
------

1. ↑  Population of provinces by years - 2000-2018, vaadatud 9.03.2019.

Välislingid
-----------

* Kayseri provintsi koduleht (türgi keeles)

Türgi provintsid

Adana **·**  Adıyaman **·**  Afyonkarahisar **·**  Ağrı **·**  Aksaray **·**  Amasya **·**  Ankara **·**  Antalya **·**  Ardahan **·**  Artvin **·**  Aydın **·**  Balıkesir **·**  Bartın **·**  Batman **·**  Bayburt **·**  Bilecik **·**  Bingöl **·**  Bitlisi **·**  Bolu **·**  Burdur **·**  Bursa **·**  Çanakkale **·**  Çankırı **·**  Çorum **·**  Denizli **·**  Diyarbakır **·**  Düzce **·**  Edirne **·**  Elazığ **·**  Erzincan **·**  Erzurum **·**  Eskişehir **·**  Gaziantep **·**  Giresun **·**  Gümüşhane **·**  Hakkâri **·**  Hatay **·**  Iğdır **·**  Isparta **·**  İstanbul **·**  İzmir **·**  Kahramanmaraş **·**  Karabük **·**  Karaman **·**  Kars **·**  Kastamonu **·**  Kayseri **·**  Kilis **·**  Kırıkkale **·**  Kırklareli **·**  Kırşehir **·**  Kocaeli **·**  Konya **·**  Kütahya **·**  Malatya **·**  Manisa **·**  Mardin **·**  Mersin **·**  Muğla **·**  Muş **·**  Nevşehir **·**  Niğde **·**  Ordu **·**  Osmaniye **·**  Rize **·**  Sakarya **·**  Samsun **·**  Şanlıurfa **·**  Siirt **·**  Sinop **·**  Şırnak **·**  Sivas **·**  Zonguldak **·**  Tekirdağ **·**  Tokat **·**  Trabzon **·**  Tunceli **·**  Uşak **·**  Van **·**  Yalova **·**  Yozgat
**QAPF-diagramm** on tardkivimite klassifitseerimiseks kasutatav topeltkolmnurkdiagramm.

QAPF on akronüüm, mis koosneb sõnade *Quartz* (kvarts), *Alkali-feldspar* (leelispäevakivi), *Plagioclase* (plagioklass) ja *Feldspathoid* (feldšpatoid) esitähtedest. Tegemist on mineraalirühmadega, mida kasutatakse selliste tardkivimite klassifitseerimiseks, mille modaalset mineraloogilist koostist on võimalik määrata.

Enamasti klassifitseeritakse selle alusel faneriitseid tardkivimeid (Joonis 1), sest nende mineraloogilist koostist on lihtsam määrata. QAPF-diagramm on olemas ka vulkaaniliste kivimite jaoks (Joonis 3), kuid enamasti on mineraalid nii väiksed, et neid on isegi mikroskoobi abil raske määrata või sisaldab kivim olulisel määral vulkaanilist klaasi, mistõttu ei ole see meetod usaldusväärne. Vulkaaniliste kivimite klassifitseerimiseks kasutatakse enamasti TAS-diagrammi, mis põhineb kivimi keemilisel koostisel.
QAPF-diagrammi ei kasutata nende faneriitsete tardkivimite klassifitseerimiseks, mille koostisest moodustavad värvilised mineraalid üle 90%, sellistele kivimitele on eraldi diagramm, mis põhineb mineraalide pürokseeni, küünekivi ja oliviini sisaldusel.

Et anda kivimile korrektne nimetus, on vaja teada kas mineraloogilist koostist või kui seda ei tea, siis keemilist. Kui aga kumbagi ei tea, siis tuleb anda kivimile nimi nn väliklassifikatsiooni abil (Joonis 2 süvakivimeile, Joonis 4 vulkaniitidele), mis on piisavalt lihtne, et mõningase kogemuse najal anda kivimile esialgne nimetus.

Diagrammi kasutatakse nagu iga teist kolmnurkdiagrammi. Et klassifikatsioon põhineb vaid neljal mineraalirühmal, tuleb mõtteliselt elimineerida kõik muud kivimi koostises olevad mineraalid. Seega Q+A+P+F=100%. Q ja F on üksteist välistavad mineraalirühmad, mistõttu põhineb konkreetse kivimi klassifikatsioon kolmel mineraalirühmal. Need on kas QAP või FAP.

QAPF-diagramm on loodud Rahvusvahelise Geoloogiaühingu (IUGS) komisjoni poolt (*Subcommission on the Systematics of Igneous Rocks*). See diagramm on ülemaailmselt aktsepteeritud viis faneriitsete tardkivimite klassifitseerimiseks.

Joonis 1. Sellel joonisel toodud klassifikatsiooni kasutatakse siis kui tardkivim on faneriitse struktuuriga ehk teda moodustavad mineraalid on palja silmaga eristatavad. Tüüpiline näide on graniit
Joonis 2. Sellel joonisel kujutatud klassifikatsiooni kasutatakse siis kui faneriitset tardkivimit ei ole veel mikroskoopiliselt uuritud. Tegemist on nn väliklassifikatsiooniga. Kivimi määraja tugineb otsustamisel oma kogemustele
Joonis 3. Sellel joonisel kujutatud klassifikatsiooni kasutatakse siis kui uuritav tardkivim on peeneteralise struktuuriga, kuid tema mineraloogiline koostis on õnnestunud kindlaks teha
Joonis 4. See on peeneteraliste tardkivimite väliklassifikatsioon, mida kasutatakse siis kui kivimit pole veel jõutud mikroskoopiliselt uurida. Liite '-oid' võib asendada liitega '-kivim', näiteks "trahhütoidi" asemel võib kasutada terminit "trahhüütkivim"

Vaata ka
--------

* TAS-diagramm
Kawe Plaza 30. septembril 2008
Kawe Plaza 15. veebruaril 1998

**Kawe Plaza** ehk **Kawe maja** on hoone Tallinna kesklinnas aadressil Pärnu maantee 15. 

Hoone valmis 30. oktoobril 1998. Hoone üldpind on 6420 ruutmeetrit, millest keldrikorrustel asub 1320 ruutmeetrit. 

Hoone projekteeris eesti päritolu Kanada arhitekt Henno Sillaste. Ta sai ühe omaniku Karl G. Wellneri kommivabrikandist vanaisa auks nimeks Kawe Plaza. 

Hoones asub Swedbanki kontor ja advokaadibüroo Luiga Mody Hääl Borenius.

Viited
------

1. ↑  Vabariigi President Kawe Plaza avamisel Tallinnas 30. oktoobril 1998, 30.10.1998
2. ↑  Büroohoone Kawe Plaza sai nurgakivi, Õhtuleht, 21. august 1997

Kirjandus
---------

* Kawe Plaza sai büroohoone ehitusloa Palace’i vastu - Postimees, 5. juuni 1997.
* Büroohoone Kawe Plaza sai nurgakivi - SL Õhtuleht, 21. august 1997.
* Vabariigi President Kawe Plaza avamisel Tallinnas 30. oktoobril 1998
* Triin Ojari, Kawe Plaza Tatari tänaval, Eesti Päevaleht, 14. november 1998
* Liivalossist Kawe Plazani - detsember 1998.
**Teisikuluul** on luul, mille korral inimene on ekslikult veendunud, et teda ümbritsevad inimesed (sugulased, aga ka arst) on asendatud teisikutega.

Eristatakse 

* positiivset teisikuluulu, mille korral inimese ümber olevad võõrad inimesed on tegelikult maskeeritud tuttavad (pereliikmed, töökaaslased vms).
* negatiivset teisikuluulu e **Capgras' sündroom**i, mille korral tuttavad inimese ümber (sugulased, töökaaslased) on tegelikult osavalt maskeeritud võõrad (või tulnukad, robotid), kes täidavad osavalt oma rolli.

Teisikuluulu alla kuulub ka **Fregoli sündroom**, mille korral inimene on ekslikult veendunud, et erinevaid inimesi tema ümber "mängib" tegelikult üks kiiresti ja osavalt ümber kehastuv inimene. Selle sündroomi korral usutakse sageli, et sellise ümberkehastumise abil on kellegi võimalik inimest jälitada.

Peamiseks põhjuseks peetakse normaalsete ühenduste puudumist või katkemist nägudetaju jaoks selektiivse oimusagara piirkonna FFA ja emotsioonide ning ohtlik/ohutu eristuste seisukohalt olulise struktuuri – mandeltuuma – ja/või limbilise süsteemi erinevate keskuste vahel.

  

Teisikuluul on üks paranoilise luulu avaldumise vorm.
MapAsukoht Maskoŭskaja liinil

**Płošča Pieramohi metroojaam** (vene keeles Площадь Победы (*Ploštšad Pobedõ metroojaam*), valgevene Плошча Перамогі (transkribeerituna **Ploštša Peramogi metroojaam**), tõlkes Võidu väljaku metroojaam) on üks Minski metroo jaamadest Maskoŭskaja liinil Centralny ja Partyzanski rajooni piiril.

Jaam avati 26. juunil 1984; see oli üks Minski metroo algsetest jaamadest. Jaama perroon on 10 meetri laiune ja 100 meetri pikkune. Jaam on saanud nime Teises maailmasõjas saavutatud võidu auks nimetatud väljaku järgi, kuhu üks metroojaama väljapääs ka avaneb. Valgevene kirjaniku Jakub Kołasi järgi. Aastal 2013 oli jaam reisijate arvult teine, seda kasutas päevas keskmiselt 65,9 tuhat reisijat.

Jaam on rajatud raudbetoontarinditest ja on tavapärasest kõrgema ootesaaliga. See on ka üks sügavamal asuvatest Minski metroo jaamadest; see asub 25 meetri sügavusel maa all. Jaamale annavad oma näo korrapäraselt paigutatud laiade kapiteelidega sambad, mille nurkades paiknevad valgustid. Neljast kapiteelil paiknevast valgustist on üks alati kustunud, sümboliseerimaks seda, et sõjas hukkus iga neljas Valgevene elanik. Seintel ja sammastel on valge marmor, põrandal punased ja hallid graniitplaadid. Väljakualuses vestibüülis ja eskalaatorite juures on jaama seintel sõjateemalised klaasist ja metallist dekoratiivsed elemendid.

Jaamast algab reisiliikluseks mittekasutatav raudteeharu, mis ühendab Maskoŭskaja liini Aŭtazavodskaja liiniga.

Viited
------

1. ↑

Välislingid
-----------

 Płošča Peramohi metroojaam – pildid, videod ja helifailid Wikimedia Commonsis
* Infot jaama kohta (*vene keeles*)

  


|  |  |  |
| --- | --- | --- |
| **Eelnev peatus** |  **Metroojaam Maskoŭskaja liinil** | **Järgnev peatus** |
|  Płošča Jakuba Kołasa |  **Płošča Pieramohi** | Kastryčnickaja  |
Emanuel Moravec (1935)
Emanuel Moravec esinemas 1943. aastal
**Emanuel Moravec** (17. aprill 1893 Praha – 5. mai 1945 Praha) oli Tšehhoslovakkia sõjaväelane ja poliitik.

1914. aastal kutsuti Moravec sõjaväeteenistusse ja ta võttis Austria-Ungari armee koosseisus osa Esimesest maailmasõjast. Ta andis ennast 1915. aastal Idarindel Vene vägede kätte vangi ja liitus Tšehhoslovakkia Leegioniga. 

1920. aastal pöördus Emanuel Moravec Tšehhoslovakkiasse tagasi. Ta lõpetas sõjakooli ja 1924. aastal sai ta Tšehhoslovakkia armee luureosakonna juhatajaks, 1931. aastast alates oli ta sõjakooli õppejõud. 

Müncheni kokkuleppe ja Tšehhoslovakkia okupeerimise järel pettus Emil Moravec lääneriikides ja temast sai natsionaalsotsialismi ja Hitleri pooldaja. 1939. aasta augustis algasid Moraveci propagandistlikud saksameelsed raadioesinemised.

19. jaanuarist 1942 kuni 5. maini 1945 oli Emil Moravec Böömi- ja Määrimaa Riigiprotektoraadi haridus- ja propagandaminister. Ta lõpetas elu enesetapuga.

Ministrina ajal Moravec Saksa võimudele sobivat poliitikat. Koolide õppeaega lühendati, toimus kooliõpetuse germaniseerimine, ajaloo õpetamisest loobuti täielikult, erakoolid suleti. Samuti ei avatud uuesti ülikoole, mis olid 1939. aastal kolmeks aastaks suletud.

Viited
------

1. ↑  Chris Johnstone. Emanuel Moravec – the face of Czech collaboration with the Nazis Czech Radio
2. ↑  Emanuel Moravec: Kolaborant (životopis) ŽivotopisyOnline.cz
3. ↑  Emanuel Moravec (1893–1945) : Tschechischer Quisling im "Protektorat Böhmen und Mähren" Zukunft braucht Erinnerung
**Mersini provints** on 1. järgu haldusüksus (provints) Lõuna-Türgis Vahemere rannikul. Provintsi keskus on Mersin.

Haldusjaotus
------------

* Akdenizi ringkond
* Anamuri ringkond
* Aydıncıki ringkond
* Bozyazı ringkond
* Çamlıyayla ringkond
* Erdemli ringkond
* Gülnari ringkond
* Mezitli ringkond
* Muti ringkond
* Silifke ringkond
* Tarsuse ringkond
* Toroslari ringkond
* Yenişehiri ringkond

Viited
------

1. ↑  Population of provinces by years - 2000-2018, vaadatud 9.03.2019.

Välislingid
-----------

* Mersini provintsi koduleht (türgi keeles)

Türgi provintsid

Adana **·**  Adıyaman **·**  Afyonkarahisar **·**  Ağrı **·**  Aksaray **·**  Amasya **·**  Ankara **·**  Antalya **·**  Ardahan **·**  Artvin **·**  Aydın **·**  Balıkesir **·**  Bartın **·**  Batman **·**  Bayburt **·**  Bilecik **·**  Bingöl **·**  Bitlisi **·**  Bolu **·**  Burdur **·**  Bursa **·**  Çanakkale **·**  Çankırı **·**  Çorum **·**  Denizli **·**  Diyarbakır **·**  Düzce **·**  Edirne **·**  Elazığ **·**  Erzincan **·**  Erzurum **·**  Eskişehir **·**  Gaziantep **·**  Giresun **·**  Gümüşhane **·**  Hakkâri **·**  Hatay **·**  Iğdır **·**  Isparta **·**  İstanbul **·**  İzmir **·**  Kahramanmaraş **·**  Karabük **·**  Karaman **·**  Kars **·**  Kastamonu **·**  Kayseri **·**  Kilis **·**  Kırıkkale **·**  Kırklareli **·**  Kırşehir **·**  Kocaeli **·**  Konya **·**  Kütahya **·**  Malatya **·**  Manisa **·**  Mardin **·**  Mersin **·**  Muğla **·**  Muş **·**  Nevşehir **·**  Niğde **·**  Ordu **·**  Osmaniye **·**  Rize **·**  Sakarya **·**  Samsun **·**  Şanlıurfa **·**  Siirt **·**  Sinop **·**  Şırnak **·**  Sivas **·**  Zonguldak **·**  Tekirdağ **·**  Tokat **·**  Trabzon **·**  Tunceli **·**  Uşak **·**  Van **·**  Yalova **·**  Yozgat